text: SønderjyskE vinder vigtig topkamp på Fyn
  01 februar 2015 kl. 06.18
  SønderjyskE fortsætter den stigende formkurve og slår topholdet fra Odense Bulldogs med 4-1.
  Ishockeyholdet fra Vojens nærmer sig de øvrige tophold og er nu kun henholdsvis 1 og 2 point efter Herning og Odense.
  Sønderjyderne bragte sig foran ved farlige Cory Quirk i første periode, og selv om Simon Grønvaldt udlignede i anden, bragte SønderjyskE sig hurtigt foran med både 2-1 og 3-1 på scoringer af Warren Peters og Thomas Spelling.
  Opmuntret af 2.831 tilskuere kastede fynboerne alt frem i en sidste offensiv i slutfasen, men det resulterede blot i, at Nick Dineen 49 sekunder før tid kunne sende pucken i det tomme mål, da Odense havde erstattet målmanden med en ekstra markspiller.
  Der mangler fem runder af grundspillet, og kampen om førstepladsen er nu blevet til en spændende trekamp mellem Herning, Odense og Sønderjyske, der har henholdsvis 63, 62 og 61 point.
  